钦定古今图书集成/方舆汇编/边裔典/第030卷 > 宋
## 钦定古今图书集成/方舆汇编/边裔典/第030卷 > 宋

### 武帝永初元年秋七月镇东将军百济王扶馀映进号镇东大将军

按《宋书武帝本纪》云云。　按百济本传。高祖践祚。进
号镇东大将军。

按《朝鲜史略》，“百济腆支王在位十六年薨，子丑立。”〈按此一王之名朝鲜所载与宋书互异姑两存以备参考〉

### 少帝景平二年映遣长史张威诣阙贡献

按《宋书少帝本纪》。不载。　按百济本传云云。

### 文帝元嘉二年诏谕百济国王

按《宋书文帝本纪》不载　按《百济本传》，元嘉二年诏
之曰：“皇帝问使持节都督百济诸军事镇东大将军
百济王累叶忠顺，越海效诚。远王纂戎，聿修先业。慕
义既彰，厥怀亦款。浮桴骊水，献賝载贽。故嗣位方任，
以藩东服。勉勗所莅，无坠前踪。今遣兼谒者闾丘恩
子、兼副谒者丁敬子等宣旨慰劳，称朕意。”其后每岁
遣使奉表献方物。

元嘉四年。百济王久尔辛在位八年薨。子毗有立
按《宋书》本纪、列传。皆不载　按《朝鲜史略》云云。
元嘉六年七月。百济王遣使献方物。

按：《宋书文帝本纪》云云。

元嘉七年诏授百济王馀毗爵号。

按《宋书。文帝本纪》。不载。　按《百济本传》。“七年百济王
馀毗复修贡职。以映爵号授之。”〈为此馀毗之名与史略毗有异亦并存之〉
元嘉十七年。百济国遣使献方物。

元嘉二十年。百济国遣使献方物。

元嘉二十七年。春正月辛卯。百济国遣使献方物
按以上《宋书文帝本纪》云云。　按《百济本传》。二十七
年。“毗上书献方物。私假台使冯野夫西河太守。表求
易林式占腰弩。太祖并与之

### 孝武帝大明元年冬十月甲辰以百济王馀庆为镇东大将军

按《宋书孝武帝本纪》云云。　按《百济传》。“毗死。子庆代
立。世祖大明元年。遣使求除授。诏许之。”

按《朝鲜史略》，“百济王毗有，在位二十九年薨，子馀庆
立，是为盖卤王。”〈按史略毗有在位二十九年庆立当在孝建二年今从正史故附录于此〉
大明二年百济王庆请除授右贤王馀纪等诏皆授
为将军。

按《宋书孝武帝本纪》，不载。　按《百济传》，二年，庆遣使
上表曰：“臣国累叶，偏受殊恩，文武良辅，世蒙朝爵。行
冠军将军右贤王馀纪等十一人，忠勤宜在显进，伏
愿垂愍，并听赐除。”仍以行冠军将军右贤王馀纪为
冠军将军，以行征虏将军左贤王馀昆、行征虏将军
馀晕并为征虏将军；以行辅国将军馀都馀乂并为
辅国将军，以行龙骧将军；沐衿馀爵并为龙骧将军，
以行宁朔将军；馀流糜贵并为宁朔将军，以行建武
将军。于西馀娄并为建武将军。

### 明帝泰始三年冬十一月百济国遣使献方物

泰始七年冬十月戊午，《百济国》遣使献方物。

按：以上《宋书明帝本纪》云云。

### 泰豫元年百济遣使奉表于魏请师伐高丽

按《宋书》，不载。　按《魏书孝文帝本纪》，延兴二年秋八
月，百济国遣使奉表请师伐高丽。　按《百济本传》：“百
济国，其先出自扶馀，其国北去高句丽千馀里，处小
海之南。其民土著，地多下湿，率皆山居，有五谷。其衣
服饮食与高句丽同。延兴二年，其王馀庆始遣使上
表曰：‘臣建国东极，豺狼隔路。虽世承灵化，莫由奉藩。
瞻望云阙，驰情罔极，凉风微应。伏惟皇帝陛下，协和
天休，不胜系仰之情，谨遣私署冠军将军、驸马都尉
弗斯侯、长史徐礼、龙骧将军、带方太守司马张茂等，
投舫波阻，搜径元津，托命自然之运，遣进万一之诚。
冀神祇垂感，皇灵洪覆，克达天庭，宣畅臣志，虽旦闻
夕没，永无馀恨’。”又云：“臣与高句丽源出扶馀，先世之
时，笃崇旧款。其祖钊轻废邻好，亲率士众，陵践臣境。
臣祖须整旅电迈，应机驰击，矢石暂交，枭斩钊首。自
尔以来，莫敢南顾。自冯氏数终，馀烬奔窜，丑类渐盛，
遂见陵逼，构怨连祸，三十馀载，财殚力竭，转自孱踧。
若天慈曲矜，远及无外，速遣一将，来救臣国，当奉送
鄙女，执埽后宫，并遣子弟，牧圉外厩，尺壤匹夫，不敢
自有。”又云：“今琏有罪，国自鱼肉，大臣强族，戮杀无已。
罪盈恶积，民庶崩离。是灭亡之期，假手之秋也。且冯
族士马，有鸟畜之恋，乐浪诸郡，怀首丘之心。天威一
举，有征无战。臣虽不敏，志效毕力，当率所统，承风响
应。”且高丽不义，逆诈非一，外慕隗嚣藩卑之辞，内怀
凶祸。豕突之行，或南通刘氏，或北约蠕蠕，共相唇齿，
谋陵王略。“昔唐尧至圣，致罚丹水；孟常称仁，不舍涂
詈。涓流之水，宜早壅塞，今若不取，将贻后悔。”去庚辰
年后，臣西界小石山，北阚海中，见尸十馀，并得衣器
鞍勒，视之非高丽之物。后闻乃是王人，来降臣国，长
蛇隔路，以沉于海，虽未委当，深怀愤恚。昔宋戮“申舟，
楚庄徒跣；鹞撮放鸠，信陵不食，克敌建名，美隆无已。
夫以区区偏鄙，犹慕万代之信，况陛下合气天地，势
倾山海，岂令小竖跨塞天逵。今上所得鞍一，以为实
验。”显祖以其僻远，冒险朝献，礼遇优厚，遣使者邵安
与其使俱还。诏曰：“得表闻之，无恙，甚喜。卿在东隅，处
五服之外，不远山海，归诚魏阙，欣嘉至意，用戢于怀。”
朕承万世之业，君临四海，统御群生。今宇内清一，八
表归义，襁负而至者，不可称数。风俗之和，士马之盛，
皆馀《礼》等亲所闻见。卿与高丽不穆，屡致陵犯，苟能
顺义，守之以仁，亦何忧于寇仇也。前所遣使，浮海以
抚荒外之国，从来积年，往而不返，存亡达否，未能审
悉。卿所送鞍，比“校旧乘，非中国之物，不可以疑似之
事，以生必然之过。经略权要，已具别旨。”又诏曰：“知高
丽阻疆，侵轶卿土，修先君之旧怨，弃息民之大德，兵
交累载，难结荒边，使兼申胥之诚，国有楚越之急，乃
应展义扶微，乘机电举。但以高丽称藩先朝，供职日
久，于彼虽有自昔之衅，于国未有犯令之愆。卿使命
始通，便求致伐，寻讨事会，理亦未周。”故往年遣礼等
至平壤，欲验其由状。然高丽奏请频烦，辞理俱诣，行
人不能抑其请，司法无以成其责，故听其所启，诏礼
等还。若今复违旨，则过咎益露，后虽自陈，无所逃罪，
然后兴师讨之，于义为得。九夷之国，世居海外，道畅
则奉藩，惠戢则保境，故羁縻著于前“典，楛贡旷于岁
时。卿备陈强弱之形，具列往代之迹，俗殊事异，拟贶
乖衷，洪规大略，具致犹在。今中夏平一，宇内无虞，每
欲陵威东极，悬旌域表，拯荒黎于偏方，舒皇风于远
服。身由高丽即叙，未及卜征。今若不从诏旨，则卿之
来谋，载协朕意，元戎启行，将不云远。便可豫率同兴，
具以待事，时遣报使，速究彼情。师举之日，卿为乡导
之首，大捷之后，又受元功之赏，不亦善乎！所献锦布、
海物，虽不悉达，明卿至心。今赐杂物如别。”又诏琏护送安等。安等至《高句丽》，琏称昔与馀庆有仇，不令东
过，安等于是皆还，乃下诏切责之。

### 废帝元徽三年魏遣使赐百济王玺书不达而还高句丽攻百济杀其王馀庆子文周立

按《宋书》本纪、列传皆不载。　按《魏书百济本传》，“延兴
五年，使安等从东莱浮海，赐馀庆玺书，褒其诚节。安
等至海滨，遇风飘荡，竟不达而还。”

按《朝鲜史略》，《高句丽》王巨琏，自将攻百济，杀其王馀
庆。初，浮屠道琳应募，伪得罪，亡入百济。王好碁，琳曰：
“臣碁颇入妙。”王召与碁，果国手，遂信昵之。琳乃说王，
葺城郭，修宫室，蒸土筑城，作石椁，葬父骨。仓廪虚竭，
人民穷困。琳逃还，告之丽王伐百济，围王都，王死于
兵。子文周立。〈宋元徽三年〉移都熊津，即今公州。耽罗国，即
今济州。来献方物于百济。耽罗在南海中，初无人物，
有《三那人》从地涌出。人猎海滨，得石函，开之有三女
及诸驹犊五谷种，遂分娶三女，始播五谷，养驹犊，日
就富庶，或称《耽牟罗》。

### 顺帝昇明元年百济臣解仇弑其君文周立太子三斤王立解仇伏诛

按《宋书》本纪、列传皆不载。　按《朝鲜史略》，“百济兵官
佐平解仇弑其君文周，立太子三斤，年十三。二年，王
命真命老讨杀解仇。”

《昇明》三年，《百济》王《三斤》薨，《东城》王《牟大》立。

按《宋书》本纪、列传皆不载。　按《朝鲜史略》，“百济王三
斤在位三年薨，东城王牟大立。”〈宋昇明三年〉牟大文，周王
弟昆支子，胆力过人，善射。起临流阁于宫东，高五丈，
又穿池置囿，以养奇禽。谏臣抗疏不报，恐有复谏者，
闭宫门。